**

**REPUBLIKA HRVATSKA**

**SPLITSKO-DALMATINSKA ŽUPANIJA**

**OPĆINA PODSTRANA**

**OPĆINA PODSTRANA**

**Općinsko vijeće**

**PREDMET:** Odluka o donošenju Izmjena i dopuna Urbanističkog plana uređenja „Obalni dio od HC „LAV“ do naselja Mutogras“

**PRAVNI OSNOV:** Zakon o prostornom uređenju (Narodne novine broj 153/13, 65/17, 114/8, 39/19 i 98/19)

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Općinski načelnik

**STRUČNA OBRADA:** Upravni odjel za prostorno uređenje, komunalne poslove i zaštitu okoliša

Na temelju članka 109. stavka 6., članka 113. stavka 1. i članka 198. stavka 3. Zakona o prostornom uređenju *(Narodne novine broj 153/13, 65/17, 114/18, 39/19 i 98/19)*, te članka 30. Statuta Općine Podstrana *(Službeni Glasnik Općine Podstrana broj 7/21, 21/21)* Općinsko vijeće Općine Podstrana, na 15. sjednici održanoj 27. veljače 2023. godine, donosi

**O D L U K U**

**o donošenju**

**Izmjena i dopuna Urbanističkog plana uređenja**

**„Obalni dio od HC „LAV“ do naselja Mutogras“**

**I. OPĆE ODREDBE**

Članak 1.

(1) Donose se Izmjene i dopune Urbanističkog plana uređenja „Obalni dio od HC „LAV“ do naselja Mutogras“ *(„Službeni glasnik Općine Podstrana“ broj 7/08),* u daljnjem tekstu: „Plan“.

(2) Plan se mijenja u tekstualnom dijelu - Odredbama za provođenje, te grafičkom dijelu za područje obuhvata određeno „Zajedničkom Odlukom o izradi Izmjena i dopuna Urbanističkog plana uređenja “Obalni dio od HC „LAV“ do naselja Mutogras“ i s tim u vezi Izmjena i dopuna Prostornog plana uređenja Općine Podstrana za područje lučice u Svetom Martinu *(„Službeni glasnik Općine Podstrana“ broj 16/19),* u daljnjem tekstu: „Zajednička odluka“.

(3) Plan je izradila je tvrtka Geoprojekt d.d. iz Splita.

Članak 2.

(1) Elaborat Plana sastavni je dio ove Odluke i sadrži:

1. OPĆI DIO

2. TEKSTUALNI DIO

2.1 Odredbe za provođenje

2.2 Obrazloženje

3. GRAFIČKI DIO

|  |  |  |
| --- | --- | --- |
| 0. | Prikaz obuhvata Izmjena i dopuna na izvodu iz kartografskog prikaza br. 1 „Korištenje i namjena površina“ važećeg UPU-a | M 1:2000 |
| 1. | Korištenje i namjena površina | M 1:2000 |
| 2. | Prometna, ulična i komunalna infrastrukturna mreža: |  |
| 2.1. | Prometna mreža | M 1:2000 |
| 2.2. | Javna rasvjeta i elektroenergetska mreža | M 1:2000 |
| 2.3. | Telekomunikacijska mreža | M 1:2000 |
| 2.4. | Vodovodna mreža | M 1:2000 |
| 2.5. | Kanalizacijska mreža | M 1:2000 |
| 3. | Uvjeti korištenja, uređenja i zaštite površina | M 1:2000 |
| 4. | Način i uvjeti gradnje | M 1:2000 |

\* napomena: kartografski prikazi ispisani su samo za obuhvat izmjena i dopuna

4. PRILOZI

4.1. Zajednička Odluka o izradi Izmjena i dopuna Urbanističkog plana uređenja “Obalni dio od HC „LAV“ do naselja Mutogras“ i s tim u vezi Izmjena i dopuna Prostornog plana uređenja Općine Podstrana za područje lučice u Svetom Martinu *(„Službeni glasnik Općine Podstrana“ broj 16/19)*

4.2. Suglasnost Ministarstva prostornoga uređenja, graditeljstva i državne imovine

4.3. Odluka o donošenju Izmjena i dopuna Urbanističkog plana uređenja “Obalni dio od HC „LAV“ do naselja Mutogras“ *(Službeni glasnik Općine Podstrana broj \_\_/\_\_)*

**II. ODREDBE ZA PROVOĐENJE:**

Članak 3.

(1) U članku 3., iza naslova „**Obalna šetnica (R2)**“,

- na kraju prvog ulomka (nakon uspravnog nabrajanja) dodaju se rečenice:

*"U obuhvatu sportske lučice i neposredne kontaktne zone moguća je izvedba drugačijeg poprečnog presjeka prema kartografskim prikazima Plana. Šetnica mora biti otvorena za komunikaciju pješaka, dostavnih vozila, hitne pomoći, vatrogasaca i slično, a u obuhvatu sportske lučice njezino javno korištenje mora biti osigurano kontinuirano od 0-24 sata."*

(2) U članku 3., iza naslova „**PARKIRALIŠTE**“**,**

- u šestoj rečenici broj 275 se mijenja brojem *137*,

- iza prethodno navedene (šeste) rečenice se dodaje rečenica: *„Parkirališna cjelina od 137 pm je u obuhvatu sportske lučice“.*

- posljednja rečenica se mijenja i glasi: *„U zoni obuhvata UPU-a predviđa se minimalno 384 pm.“*

(3) U članku 3., iza naslova „**Športska lučica (LS)**“,

- u trećoj rečenici riječi "pratećeg objekta" se mijenjaju riječju "građevine",

- četvrta rečenica mijenja se i glasi: "Max. katnost građevine u funkciji lučice je P+1K (max tlocrtna bruto površina je 400 m2).,

- iza prethodno navedene (četvrte) rečenice se dodaje rečenica: *"Unutar obuhvata sportske luke može se graditi građevina pratećih sadržaja - za pružanje ugostiteljskih usluga (pića i napitaka), visine prizemlja (max. tlocrtna bruto površina je 50 m2)".*

- u rečenici „Na kartografskom prikazu br. 1 „Korištenje i namjena površina“ ucrtana je granica koncesije sportske luke“ briše se riječ "koncesije".

Članak 4.

(1) U članku 8., iza naslova „***5.1. Uvjeti gradnje prometne mreže****“,*

- prvi ulomak se mijenja i glasi:

*„Na području obuhvata UPU-a, cesta nadmjesnog značenja (državna cesta D-8), položena je rubno uz sjevernu granicu plana. Nalazi se izvan obuhvata plana, osim na potezu uz kopneni dio planirane lučice u Svetom Martinu. Neposredni priključci parkirališta na državnu cestu nalaze se na lokaciji postojećih priključaka koji se rekonstruiraju. Plan ne predviđa zahvate koji bi imali utjecaja na postojeće stanje (građevinsko i prometno) državne ceste, osim planiranog priključka zahvata sportske lučice u Svetom Martinu koji se mora projektirati u skladu s odredbama Pravilnika o uvjetima za projektiranje i izgradnju priključaka i prilaza na javnu cestu (NN broj 95/14) uz prethodno ishođene uvjete i suglasnost Hrvatskih cesta temeljem odredbi Zakona o cestama (NN broj 84/11, 22/13, 54/13, 148/13 i 92/14) za izvedbu priključka kao i za izgradnju i uređenje zahvata u zaštitnom pojasu državne ceste.“*

(2) U članku 8., iza naslova ***„5.1.1. Javna parkirališta i garaže****“*,

- u petoj rečenici broj 275 se mijenja brojem *137*,

- iza prethodno navedene (pete) rečenice se dodaje rečenica: *„Parkirališna cjelina od 137 pm je u obuhvatu sportske lučice“.*

- posljednja rečenica se mijenja i glasi: „*U zoni obuhvata UPU-a predviđa se minimalno 384 pm.“*

(3) U članku 8., iza naslova ***„5.1.2. Trgovi i druge veće pješačke površine****“*,

***-*** briše se dio druge rečenice(dio iza riječi „dužobalne šetnice“ se briše), tako da glasi:*„Osnovni koncept Plana temelji se na želji formiranja i planiranja dužobalne šetnice.“*

- ispred zadnje rečenice predmetnog naslova dodaje se rečenica: *„U obuhvatu lučice u Svetom Martinu i kontaktnoj zoni je moguća i drugačija raspodjela i širina poprečnog profila šetnice.“*

Članak 5.

(1) U članku 16., točka 11.1 se mijenja i glasi:

*„Akti za gradnju*

*Za izvedbu zahvata u obuhvatu UPU-a se sukladno Zakonu o prostornom uređenju i Zakonu o gradnji ishode odgovarajući akti (lokacijske i/ili građevinske dozvole) kojima se odobrava gradnja ili rekonstrukcija.“*

Članak 6.

(1) Dodaje se članak 17. i glasi:

*„****12. Mjere zaštite od elementarnih nepogoda i ratnih opasnosti***

***Zahtjevi zaštite i spašavanja***

*Zakon o sustavu civilne zaštite (NN 82/15, 118/18) propisuje da MUP, Ravnateljstvo civilne zaštite daje suglasnost jedinicama lokalne samouprave na planirane mjere zaštite i spašavanja u dokumentima prostornog uređenja i usklađenosti s procjenom rizika.*

*Prema posebnim uvjetima za izradu ovog UPU-a, dostavljenim od nadležnog tijela, određeni su propisi i dokumenti iz područja civilne zaštite koji sadrže preventivne mjere čijom će se implementacijom u odredbe Plana umanjiti posljedice i učinci djelovanja prirodnih i tehničko tehnoloških katastrofa i velikih nesreća te povećati stupanj sigurnosti stanovništva, materijalnih dobara i okoliša:*

*• Zakon o sustavu civilne zaštite ("Narodne novine" br. 82/15 i 118/18)*

*• Pravilnik o mjerama zaštite od elementarnih nepogoda i ratnih opasnosti u prostornom planiranju i uređivanju prostora ("Narodne novine" br. 29/83, 36/85 i 42/86)*

*• Pravilnik o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ br. 49/17)*

*• Pravilnik o postupku uzbunjivanja stanovništva ("Narodne novine" br. 69/16)*

*• Pravilnik o tehničkim zahtjevima sustava javnog uzbunjivanja stanovništva („Narodne novine“ br. 69/16)*

*• Uredba o sprječavanju velikih nesreća koje uključuju opasne tvari ("Narodne novine" br. 44/14, 31/17)*

*• Zakon o prostornom uređenju ("Narodne novine" br. 153/13, 65/17, 114/18 i 39/19)*

*• Zakon o zaštiti okoliša ("Narodne novine" br. 80/13, 153/13 , 78/15), 12/18, 118/18).*

*• Procjena rizika od velikih nesreća za Općinu Podstrana.*

***Mjere zaštite od požara***

*Ministarstvo unutarnjih poslova je dopisom Klasa 214-02/20-03/1050 od 28. veljače 2020. definiralo posebne uvjete za izradu Izmjena i dopuna UPU-a, koje se daju u nastavku teksta:*

*Pri projektiranju mjera zaštite od požara, posebno voditi računa o: mogućnosti evakuacije i spašavanja ljudi, životinja i imovine, sigurnosnim udaljenostima između građevina i njihovom požarnom odjeljivanju, osiguranju pristupa i operativnih površina za vatrogasna vozila, osiguranju dostatnih izvora vode za gašenje, uzimajući u obzir postojeća i nova naselja, građevine, postrojenja i prostore te njihova požarna opterećenja i zauzetost osobama.*

*Mjere zaštite od požara projektirati u skladu s pozitivnim hrvatskim i preuzetim propisima koji reguliraju ovu problematiku, a u dijelu propisa gdje ne postoje hrvatski propisi, koriste se priznate metode proračuna i modela.*

*Posebnu pozornost obratiti na:*

*• Pravilnik o uvjetima za vatrogasne pristupe (NN br. 35/94, 142/03)*

*• Pravilnik o otpornosti na požar i drugim zahtjevima koje građevine moraju zadovoljavati u*

*slučaju požara (NN 29/13 i 87/15)*

*• Pravilnik o hidrantskoj mreži za gašenje požara (NN br. 08/06)*

*• sprinkler uređaj projektirati prema HRN EN 12845;2015*

*• trgovačke sadržaje projektirati u skladu s TRVB N 138, 2012 ili NFPA 101 (izdanje 2018),*

*• marine projektirati sukladno NFPA 303, Izdanje 2016 ili CFPA-E No15:2012,*

*• luke otvorene za javni promet projektirati sukladno NFPA 307, 2016*

*• u svrhu smanjenja opasnosti od zapaljenja građevine djelovanjem požara otvorenog prostora primijeniti odredbe NFPA 1144, Izdanje 2013, sustav prikupljanja i pročišćavanja otpadnih voda projektirati prema NFPA 820, 2016*

*• u slučaju da će se u objektima stavljati u promet, koristiti i skladištiti zapaljive tekućine i plinovi potrebno je postupiti sukladno odredbi članka 11. Zakona o zapaljivim tekućinama i plinovima (NN br. 108/95, 56/10).“*

*U slučaju da će se u objektima stavljati u promet, koristiti i skladištiti zapaljive tekućine i plinovi potrebno je postupiti sukladno odredbi članka 11. Zakona o zapaljivim tekućinama i plinovima (NN br. 108/95, 56/10).*

***Mjere zaštite od potresa***

*Protupotresno projektiranje građevina kao i njihovo građenje mora se provoditi sukladno važećim zakonima, tehničkim propisima i normama. Sve građevine u obuhvatu Plana moraju biti dimenzionirane sukladno podatku o kategoriji potresne zone. Prema važećim seizmičkim kartama područje obuhvaćeno UPU-om se nalazi u zoni intenziteta VIII stupnja MCS (Mercalli-Cancani-Sieberg) ljestvice.*

*Prema Pravilniku o mjerama zaštite od elementarnih nepogoda i ratnih opasnosti u prostornom planiranju i uređivanju prostora (NN 29/83, 36/85 i 42/86), propisana je udaljenost između građevina i iznosi H1/2+H2/2+5m, a može biti manja ako se tehničkom dokumentacijom dokaže da u slučaju ratnih razaranja rušenje i građevine neće ugroziti živote ljudi i izazvati oštećenja na drugim objektima.*

***Mjere sklanjanja***

*Mjere sklanjanja ljudi treba provoditi sukladno važećim propisima iz područja civilne zaštite, odnosno planovima djelovanja civilne zaštite. Sklanjanje ljudi osigurati izmještanjem korisnika u zoni, prilagođavanjem i prenamjenom pogodnih prostora za funkciju sklanjanja ljudi u zaklonima.*

***Mjere uzbunjivanja***

*Sukladno članku 39. Zakona o sustavu civilne zaštite, vlasnici i korisnici objekata u kojima se okuplja ili istodobno boravi više od 250 ljudi ili prostori u kojima se zbog buke ili akustičke izolacije ne može osigurati dovoljna čujnost sustava za javno uzbunjivanje, dužni su uspostaviti i održavati odgovarajući interni sustav za uzbunjivanje i obavješćivanje te preko istog osigurati provedbu javnog uzbunjivanja i prijem priopćenja nadležnog centra 112 o vrsti opasnosti i mjerama za zaštitu koje je potrebno poduzeti. Vlasnici građevina dužni su, bez naknade, na zahtjev Državne uprave dopustiti postavljanje uređaja za uzbunjivanje građana i korištenje električne energije.“*

Članak 7.

(1) Dodaje se članak 18. i glasi:

*„13. Mjere maritimne sigurnosti*

*Prilikom projektiranja i korištenja luke potrebno je poštivati sljedeće mjere maritimne sigurnosti (sukladno relevantnim zaključcima maritimne studije „Mjere maritimne sigurnosti tijekom manevriranja i boravka plovila – športska lučica Sveti Martin – Podstrana“ koju je izradio Marko Abram, mag. ing. aedif.):*

* *Ulazak i izlazak brodova u/iz luke treba biti nadziran i vremenski usklađen.*
* *Navigacijske oznake trebaju zadovoljavati potrebe sigurne plovidbe tijekom prilaza lučici danju i noću. Objekti sigurnosti plovidbe će biti određeni u skladu sa Rješenjem nadležne Lučke kapetanije (Lučka kapetanija Split) donesenim na temelju čl. 48. St. 2. Pravilnika o sustavu obilježavanja plovnih putova i objektima sigurnosti plovidbe (NN 39/2020).*
* *Na mjestu priveza valovi ne smiju ometati normalno odvijanje prometa. Konstrukciju lukobrana a i samu športsku luku potrebno je projektirati na način da se omogući siguran privez unutar luke u svim vremenskim uvjetima. Valovi brodova u prolazu neće bitno ometati boravak brodova na mjestu priveza.*
* *Na vezovima u lučici vežu se plovila duljine do 12 m, brodovi se krmom vezuju za gatove a pramcem na „kolpo morta“.*
* *Za pouzdano određivanje brzine vjetra valja koristiti anemometre koje valja postaviti na prikladnim mjestima na obali.*
* *Manevriranje brodova je moguće je danju i noću, a u slučaju smanjene vidljivosti pristajanje odnosno isplovljivanje mora se izvoditi s posebnom pažnjom, a u slučaju horizontalne vidljivosti manje od 0,5 M valja zabraniti uplovljavanje i isplovljivanje.*
* *Tijekom manevra priveza i odveza odnosno tijekom boravka broda na mjestu priveza slobodni prostor ispod kobilice na smije biti manji od 0,5 m.*
* *Brzina prilaza luci u normalnim uvjetima ne bi trebala bi veća od 5 čvorova.*
* *Bokobrani koji se nalaze na plovilima moraju biti takvi da njihova energija apsorpcije uz odgovarajući faktor sigurnosti, mora biti u stanju prihvatiti udarnu energiju.*
* *Bitve trebaju biti prekidne čvrstoće ne manje od određene proračunima uz uvjet da se na jednu bitvu ne privežu više od dva konopa.*
* *Preporuča se imenovanje osobe zadužene za maritimnu sigurnost. Odgovorna osoba ujedno je važna za ostvarivanje međusobne koordinacije sa zapovjednicima brodova.*
* *Preporuča se instaliranje sljedeće opreme kojom se mogu mjeriti i pratiti sljedeći parametri: brzina i smjer vjetra i morskih struja te visina valova, brzina prilaza broda obali, udaljenost od obale te kut prilaza obali tijekom svih faza manevra priveza, sile priveznih konopa te pomicanje broda na vezu.*
* *Pored navedenih graničnih uvjeta te nakon stjecanja iskustva, ako se za to ukaže potreba, u suglasnosti s nadležnom Lučkom kapetanijom (Lučka Kapetanija Split), valja odrediti i druge mjere sigurnosti.*
* *Razmatranje i eventualna promjena načina postupanja i graničnih uvjeta moguća je, uz suglasnost nadležne Lučke kapetanije (Lučka Kapetanija Split), i u svim drugim prilikama kada za to postoje opravdani razlozi.*
* *U slučaju prihvata brodova veličina i obilježja (posebno manevarskih svojstava) različitih od pretpostavljenih u maritimnoj studiji, potrebno je ponovo razmotriti utjecajne čimbenike te odrediti granične uvjete za svaki pojedini slučaj na osnovu kojih se određuje da li se brod može vezati ili ne.“*

**III. PRIJELAZNE I ZAVRŠNE ODREDBE:**

Članak 8.

(1) Elaborat Plana sačinjen je u pet izvornika. Ovjeren pečatom Općinskog vijeća Općine Podstrana i potpisom predsjednika Općinskog vijeća Općine Podstrana sastavni je dio ove Odluke.

(2) Plan je izrađen i na CD-rom mediju, u .dwg, .doc i .pdf formatu.

(3) Uvid u izvornik elaborata Plana moguće je obaviti u Upravnom odjelu za prostorno uređenje, komunalne poslove i zaštitu okoliša Općine Podstrana.

Članak 9.

(1) Ova Odluka stupa na snagu osmog dana od dana objave u „Službenom glasniku Općine Podstrana“.

(2) Nakon stupanja na snagu Izmjena i dopuna UPU-a će se skladu s člankom 113. Zakona o prostornom uređenju objaviti pročišćeni tekst odredbi za provedbu i pročišćeni grafički dio Urbanističkog plana uređenja „Obalni dio od HC „LAV“ do naselja Mutogras“

KLASA: 024-02/ 23-01/11 Predsjednik

URBROJ: 2181-39-01-23-7 Općinskog vijeća:

Podstrana, 27. veljače 2023. godine Tomislav Buljan